Ehdotus neuvoston päätökseksi heksakloorietaanin käytön asteittaisesta lopettamisesta muussa metalliteollisuudessa kuin rautametalliteollisuudessa tehdyn Parcomin päätöksen 96/1 hyväksymisestä yhteisön puolesta /* KOM/97/0540 lopull. - CNS 97/0297 */



Virallinen lehti nro C 364 , 02/12/1997 s. 0013



Ehdotus neuvoston päätökseksi heksakloorietaanin käytön asteittaisesta lopettamisesta muussa metalliteollisuudessa kuin rautametalliteollisuudessa tehdyn PARCOMin päätöksen 96/1 hyväksymisestä yhteisön puolesta (97/C 364/07) KOM(97) 540 lopull. - 97/0297(CNS) (Komission esittämä 5 päivänä marraskuuta 1997) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 100 a artiklan yhdessä 228 artiklan 2 kohdan ensimmäisen virkkeen ja 3 kohdan enismmäisen alakohdan kanssa, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo, että yhteisö liittyi 3 päivänä maaliskuuta 1975 maalta peräisin olevan meren pilaantumisen ehkäisemistä koskevaan yleissopimukseen (Pariisin yleissopimukseen) (1), ja siitä tuli siten yleissopimuksen sopimuspuoli, Pariisin yleissopimuksen toimeenpaneva elin (Pariisin komissio eli PARCOM) voi vahvistaa saastumisen ehkäisytoimenpiteitä, ja se on tehnyt PARCOMin päätöksen 96/1 heksakloorietaanin käytön asteittaisesta lopettamisesta muussa metalliteollisuudessa kuin rautametalliteollisuudessa, komissio osallistui PARCOMin päätöksen 96/1 hyväksymiseen neuvoston antamien valtuutuksen ja neuvotteluohjeiden perusteella, tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä 27 päivänä heinäkuuta 1976 annetussa neuvoston direktiivissä 76/769/ETY (2), sellaisena kuin se on viimeksi muutettuna direktiivillä 97/16/EY (3), lisätään heksakloorietaani direktiivin 76/769/ETY liitteessä I olevaan vaarallisten aineiden luetteloon, PARCOMin päätöksen 96/1 määräykset ovat yhdenmukaiset direktiivin 76/769/ETY kanssa, ja mainituista syistä on suotavaa, että yhteisö hyväksyy PARCOMin päätöksen 96/1, ON PÄÄTTÄNYT SEURAAVAA: Ainoa artikla 1. Hyväksytään yhteisön puolesta PARCOMin päätös 96/1 heksakloorietaanin käytön asteittaisesta lopettamisesta muussa metalliteollisuudessa kuin rautametalliteollisuudessa. Mainitun päätöksen teksti on tämän päätöksen liitteenä. 2. Valtuutetaan komissio ilmoittamaan tästä hyväksymisestä Pariisin komissiolle. (1) EYVL L 194, 25.7.1975, s. 5. (2) EYVL L 262, 27.9.1976, s. 201. (3) EYVL L 116, 6.5.1997, s. 31. LIITE MEREN PILAANTUMISEN EHKÄISEMISTÄ KOSKEVAT OSLON JA PARIISIN YLEISSOPIMUKSET OSLON JA PARIISIN KOMISSIOIDEN YHTEINEN KOKOUS OSLO, 17-21. KESÄKUUTA 1996 PARCOMin päätös 96/1 heksakloorietaanin käytön asteittaisesta lopettamisesta muussa metalliteollisuudessa kuin rautametalliteollisuudessa PALAUTTAEN MIELEEN PARCOMin päätöksen 92/4 heksakloorietaanin käytön asteittaisesta lopettamisesta alumiinin jalostusteollisuudessa ja integroituja sulattoja käyttävässä alumiinin raaka-aineteollisuudessa, PALAUTTAEN MIELEEN PARCOMin päätöksen 93/1 heksakloorietaanin käytön asteittaisesta lopettamisesta muussa metalliteollisuudessa kuin rautametalliteollisuudessa, OTTAEN HUOMIOON, että myrkylliset, pysyvät ja helposti biokertyvät orgaaniset halogeeniyhdisteet saastuttavat meriä, mikä vaatii kiireellisiä toimenpiteitä, OTTAEN HUOMIOON, että kyseiset aineet ovat Pariisin yleissopimuksen ensisijaisten aineiden luettelossa, OTTAEN HUOMIOON, että heksakloorietaania on tähän saakka käytetty muussa metalliteollisuudessa kuin rautametalliteollisuudessa pääasiassa kaasunpoistoon magnesium- ja kuparisulatoissa, OTTAEN HUOMIOON, että käytössä on jo muita järjestelmiä ja vaihtoehtoisia aineita, joiden tekninen teho ja suorituskyky on yhtä hyvä tai jopa parempi, ja että jotkin vaihtoehtoisista tekniikoista ovat ekologisesti vaarattomampia, ja OTTAEN HUOMIOON, että rajoitetut vapautukset ovat tarpeen joillekin magnesium- ja alumiiniseosten tuotannon sovelluksille, jotta pienet ja keskisuuret sulatot saisivat kohtuullisen sopeutumisajan, maalta peräisin olevan meren pilaantumisen ehkäisemistä koskevan yleissopimuksen sopimuspuolet SOPIVAT seuraavaa: 1. Ohjelmat ja toimenpiteet 1.1. Heksakloorietaanin kaikenlainen käyttö alumiiniteollisuudessa (mukaan lukien integroidut ja ei-integroidut alumiinia valavat sulatot) on lopetettava asteittain mahdollisuuksien mukaan 31 päivään joulukuuta 1996 mennessä ja viimeistään 31 päivään joulukuuta 1997 mennessä. 1.2. Heksakloorietaanin kaikenlainen käyttö muussa metalliteollisuudessa, joka ei ole rautametalliteollisuutta, on lopetettava asteittain 31 päivään joulukuuta 1997 mennessä. 1.3. Tästä päätöksestä poiketen heksakloorietaania saadaan käyttää: a) metallin rakenteen parantamiseksi magnesiumseoksissa AZ81, AZ91 ja AZ92, b) ei-integroiduissa alumiinisulatoissa, jotka tuottavat erityisvaloksia korkeita laatu- ja turvallisuusstandardeja edellyttäviin sovelluksiin ja joissa heksakloorietaanin keskimääräinen kulutus on alle 1,5 kilogrammaa päivässä. Näiden poikkeuksien tarve arvioidaan uudelleen vuonna 1998. 1.4. Toimivaltaisten viranomaisten on arvioitava mahdollisten vaihtoehtoisten tekniikoiden riskit ja edut. 2. Voimaantulo 2.1. Tämä päätös korvaa PARCOMin päätökset 92/4 ja 93/1 päivänä, jona sihteeristö vastaanottaa sopimuspuolten, joilla on vähintään kolme neljännestä Pariisin komission kokonaisäänimäärästä, vakuutuksen siitä, että ne voivat edetä. 2.2. Korvaava päätös tulee voimaan kunkin sopimuspuolen osalta alkaen a) 2.1. kohdassa tarkoitetusta päivästä tai b) päivästä, jona sopimuspuoli toimittaa kyseisen ilmoituksen sihteeristölle, riippuen siitä, kumpi on myöhäisempi. 3. Täytäntöönpanoa koskevat kertomukset 3.1. Tämän päätöksen täytäntöönpanoa koskevat kertomukset on laadittava asianomaisen OSPAR-työryhmän kokoukselle, joka edeltää vuoden 1999 OSPAR-kokousta. Kertomuksia laadittaessa olisi noudatettava mahdollisuuksien mukaan liitteessä esitettyä mallia. Lisäys >TAULUKON PAIKKA>